钦定古今图书集成/明伦汇编/皇极典/第259卷 > 论委任大臣 包拯
## 钦定古今图书集成/明伦汇编/皇极典/第259卷 > 论委任大臣 包拯

臣尝读《汉书·谷永传》曰：“帝王之德，莫大于知人。”诚哉
是言也。夫王者端居岩廊之上，垂拱而仰成者，以能
知人、能官人使之然尔。或异于是，则虽尧、舜之焦劳
癯瘠，亦不能成无为之化也。伏惟陛下以明睿之姿，
励精求治之功，中外臣僚，才与不才，固无有能逃圣
鉴者矣。且丞弼之重，最为今之极选，而治乱系焉。若
“乃挺然尽心，敢任天下之责者，即当委而付之；设或
拱默取容，以徇一身之利者，亦当罢而去之。惟在陛
下神机洞照，甄别而信任之尔。若任而不择，择而不
精，非止不能为治，抑所以为害矣。”夫近臣中素有公
望实才，众所谓贤者，陛下既得而知之，亦宜亟擢而
用之。若知而不能用，用而不能尽，其“才，何以致理哉？
不可以边陲不耸，恬然便谓无事。况诸路饥馑相继，
财用不足，府库虚竭，士卒骄惰，振举纪律，杜绝萌渐，
正是可为之时，固宜参用贤者，助成治体，此尤不可
缓也。”大抵今之居位者，挟奸佞则蔽善而背公，溺爱
憎则卖直而嫁祸，𧬈𧬈然但以势利相轧，苟得无耻，
岂有援贤进能之意乎？傥令如是辈比肩并进，而望
风俗日益美，教化日益成，其可得哉？论者皆曰：“今若
以廉直退让有守之士，择焉而用，置诸左右，则向日
之失，立可矫正。而邪谄苟且、忌刻奸险之徒，当不令
而去矣。”陛下何惮而不为哉？臣以孤贱之徒，叨居言
责之任，图所以为报者，惟思倾竭愚虑，庶可上裨圣
政万分之一。愿陛下少留神，则天下蒙幸。